**Pribegie**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-ar şti fântâna mea din vale

Pe unde apele mă curg,

Ar prinde Luna între zale

Peste colină, în amurg,

Şi-n roata ei ar învârti

Şi Carul mic şi Carul mare,

La poarta unde iasomii

Cândva mă alintau în floare;

Le-ar umple-apoi cu amintiri

De ani bătrâna ei căldare,

Sub minunatele sclipiri

Aprinse-n cer, mărgăritare:

Mi-ar pune dulce, din cuptor,

Mireasma pâinii lângă sare

Şi laptele din sân, izvor,

Al mamei într-o-mbrăţişare,

Mi-ar pune lan de fân cosit

Cu primii paşi făcând cărare,

Şi-un zarzăr vesel, pârguit,

Sub triluri de privighetoare,

Un pumn de colb de vară-ncins

Din uliţele-acuma goale,

Şi lângă Crivăţul aprins,

O pârtie-n omătul moale,

Mi-ar umple aurul curat

Din lutul prispei ars de soare,

Iar din şindrilă, picurat,

Argint de rouă lucitoare,

Din verdele-aguridei crud,

Rugini de toamne în ulcioare,

Iar din ogorul încă ud,

O brazdă numai de sudoare,

M-ar aşeza printre feciori,

Din satul meu în sărbătoare,

La hore şi la şezători

Lângă Mării şi Mărioare,

Iar la-nceput de Cireşar,

Când Taurul pe boltă-apare,

Mi-ar înălţa car după car

Spre ale viselor izvoare,

Ca-n seri tâtzii, cand sunt luat

De doruri printre gene-agale,

Să fiu aproape de-al meu sat….

De-ar şti fântâna mea din vale….

Valeriu Cercel